Nuwe sportsoort by skool laat kinders brulFoto: Brian Cheyne Ek was in ’n plattelandse seunskool waar ons kon kies tussen rugby en rugby as ’n skoolsport. Meer progressiewe skole het hier en daar ook tennis en hokkie aangebied. Deesdae het kinders soveel meer geleenthede vir buitemuurse aktiwiteite. Skole bied van fietsry tot hengel aan, maar een skool het my laat regop sit. Hoërskool Oos-Moot in Pretoria het nou ’n Enduro-klub vir motorfietsgeesdriftiges gestig! In samewerking met Mamrock Enduro-klub, bied hulle ’n unieke ervaring vir skoolkinders om onder toesig die buitelug te geniet. Ek het hulle eerste byeenkoms Saterdag bygewoon en ek moet sê, ek was baie in my skik om te sien hoe families tog nog dinge saam doen en saam ’n passie kan deel. Ek was onder die indruk dat deesdae se ouers, ek ingesluit, ons kinders in wattebolletjies wil grootmaak. Foto: Brian Cheyne Mamarock het aangebied om die kinders van Oos-Moot te borg met opleiding. Die Mamarock Enduro-klub is aan die einde van 2017 gestig en hulle fokus is die bevordering van die sport deur jong ryers te ontwikkel. Hulle is betrokke by die gemeenskap in Mamelodi en doen baie moeite om jong, vroulike ryers te betrek. As hulle hier betrokke raak en deelneem, is die kans minder dat hulle met ander ongure aktiwiteite besig raak. Oos-Moot se kinders en hulle ouers het by Mamarock bymekaargekom, en die dag saam geniet. Die kinders is gou in drie groepe ingedeel: ervare ryers, nuwe ryers en kinders wat nog nooit op ’n motorfiets was nie. Foto: Brian Cheyne Die ervare groepie het die bane gaan verken en ’n hele paar baie vuil fietse het later teruggekom. Mamarock se Robert Codd het vier nuwe ryers bietjie touwys gemaak en op ’n klein baan losgelaat om hulle nuwe vaardighede te toets. Terwyl die fietse op en af gery het, het vier ander jong Oosies benoud rondgestaan. Bike-Kings, een van Pretoria se nuwe motorfietsbybehore‑winkels, het ’n krat vol gebruikte klere saamgestuur, en die nuwe ryers kon ’n valhelm en beskermende klere kies om vir hulself te hou. Die Enduro‑gemeenskap skenk hulle ou items juis vir dae soos vandag. Foto: Brian Cheyne Soos ’n skoolles is die nuwe ryertjies mooi gewys wat sit waar op ’n motorfiets. Sommer gou het hulle hul eerste tentatiewe tree gegee in ’n nuwe wêreld van vryheid en kameraadskap. Ek het na die tyd met een van die ryers gesels en die glimlag het alles gesê. Sy het met baie oortuiging vir my gesê sy wil beslis nog gaan ry. Daar word sommer gou ’n mini-resies beplan en ek sal graag oor so ŉ paar maande weer wil gaan inloer en kyk hoe groei Oos-Moot se Enduro-klub. Dit was wonderlik om almal so saam te sien kuier, en alhoewel daar ŉ paar benoude mammas op die kantlyn gesit het, was die kommentaar van Robert Codd vir my só waar. Hy het met ŉ groot glimlag vir my gesê die grootste vreugde wat hy uit so dag put, is dat hy twintig kinders weg van hulle Playstations kon kry! Mamarock se webtuiste: https://mamarock.co.za/ Bike Kings se webtuiste: https://www.bikekings.co.za/